ЛэжьапщІэм и ІуэхукІэ
Урысей Федерацэм ЛэжьыгъэмкІэ и министерствэм къыхелъхьэ улахуэу ягъэувар (оклад жыхуаІэр) лэжьапщІэм и мардэ нэхъ мащІэ дыдэу къекІуэкІым (МРОТ-м) хуэдиз щІын хуейуэ.
ЛэжьакІуэм и улахуэр щариткІэ, лэжьапщІэм и лъабжьэ кІуэ ставкэмрэ (базовая ставка) саугъэт папщІэу хуагъэувымрэ лэжьапІэ зытхэр емыІусэу, зэрыхуейм хуэдэу зэрамыгъэзахуэу къызэтринэну къелъытэ министерствэм.
Мэкъумэш щІэнымрэ къэралыр зехьэнымкІэ Урысей Академием (РАНХиГС) Кавказ Ищхъэрэм щиІэ институтым экономикэмрэ финанс хуэІухуэщІэхэмкІэ кафедрэм и доцент, экономикэ щІэныгъэхэм я кандидат Гусельниковэ Надеждэ и Іуэху еплъыкІэр:
— ИлъэсипщІым щІигъуауэ Урысей Федерацэм щызекІуэ ЛэжьыгъэмкІэ кодексым и 133-нэ статьям къегъэув лэжьакІуэм и мазэ хьэкъыр кърихьэлІарэ ищІэн хуей къэмынамэ, улахуэр лэжьапщІэм и мардэ нэхъ ма- щІэм къемыхыу ятын хуейуэ. Ауэ щыхъукІэ, лэжьапІэ зытхэр а лэжьапщІэр зыхуэдизын хуейм и ІуэхукІэ зыми къыжьэдикъуэртэкъым. Абы къызэщІиубыдэнкІэ хъунут улахуэри, ахъшэтелъхьэри, саугъэт папщІэу ятри, нэгъуэщІ куэди. Дауи, шэч зыхэмылъращи, лэжьапІэ зытым дежкІэ апхуэдэ щытыкІэм адэкІи зимыхъуэжыным и фейдэ хэлът.
Лэжьыгъэ зыт куэдым гуапэ ящыхъуакъым лэжьапщІэ къекІуэкІым и мардэ нэхъ мащІэм 2018 гъэм и щІышылэ мазэм зэрыхагъэхъуар. Ар 2017 гъэм сом 7500-у щытамэ, 2019 гъэм сом 9489-рэ хъуат. ГурыІуэгъуэщ, лэжьапщІэ тыным текІуадэр нэхъыбэ зэрыхъум ахэр арэзы къызэримыщІар. НобэкІэ лэжьапщІэм и мардэ нэхъ мащІэр сом 12130-м нос. Кавказ Ищхъэрэ щІыналъэм зи лэжьапщІэр апхуэдиз фІэкІа щымыхъухэр щыкуэдщ. Урысей Федерацэм ЛэжьыгъэмкІэ и министерствэм къыхилъхьэ зэхъуэкІыныгъэхэр, абы теухуауэ жыпІэмэ, улахуэмрэ абы и щІыІу кІуэ телъхьэ зэхуэмыдэхэмрэ зэщхьэщыхыным хуэунэтІащ, щыІэ зэхэмыбзхэр гъэкІуэдыным хуэгъэзащ.
ИпэжыпІэкІэ жыпІэмэ, улахуэмрэ лэжьапщІэ нэхъ мащІэмрэ зэхуэдиз хъуным лэжьыгъэм пэкІуэ хьэкъым хигъэхъуэнышхуэ щыІэкъым. Лэжьыгъэр зытхэм телъхьэ хэмыту улахуэ къабзэр лэжьакІуэхэм ирату хъуну аращ. ЕгъэджакІуэхэм, медицинэм и лэжьакІуэхэм, нэгъуэщІхэми я ставкэр нэхъ цІыкІу хъунущ. Щхьэхуэлажьэ ІуэхущІапІэхэм я щытыкІэм зызыхъуэж щІагъуэ щыІэкъым: абыхэм нэхъыбэм ятыр улахуэ къабзэщ, хущІагъу зыри щымыІэу.
Министерствэм къыхилъхьа Іуэхум лэжьапІэ зытхэр лэжьакІуэм и хьэкъыр улахуэ нэхъ мащІэм къримыгъэхыну шэсыпІэ иригъэувэу ара къудейщ.
ШУРДЫМ Динэ.19
